କିଛି ଦିନ ତଳେ ବନ କର୍ମଚାରୀମାନେ ମହାନଦୀ ଗଣ୍ଡରେ ପାଟ୍ରୋଲିଂ କରିବା ବେଳେ ମା' ଘଡ଼ିଆଳ ପିଠିରେ କେତେକ ଛୁଆ ଘଡ଼ିଆଳ ବସିଥିବା ଦେଖିବାକୁ ପାଇଥିଲେ । ସେବେଠାରୁ ମା' ସହ ଛୁଆଗୁଡିକ ଗୋଟିଏ ଜାଗାରେ ରହିଛନ୍ତି ।
ପ୍ରାକୃତିକ ପରିବେଶରେ ୨୮ଟି ଘଡ଼ିଆଳ ଛୁଆ ଜନ୍ମ ହୋଇଛନ୍ତି ।
Share this:
ଅନୁଗୁଳଃ ମହାନଦୀର ସାତକୋଶିଆ ଗଣ୍ଡରେ ବିରଳ ଘଡ଼ିଆଳ କୁମ୍ଭୀର ଛୁଆ ଦେଖିବାକୁ ମିଳିଛି । ପ୍ରାକୃତିକ ପରିବେଶରେ ଓ ପ୍ରାକୃତିକ ଉପାୟରେ ଘଡ଼ିଆଳମାନେ ନିଜ ଅଣ୍ଡାରୁ ଛୁଆ ଫୁଟାଇବାର ଏହି ଘଟଣା ଦୀର୍ଘ ୪୦ ବର୍ଷ ପରେ ସାମନାକୁ ଆସିଛି । ସାତକୋଶିଆ ପାଇଁ ଏହା ଏକ ଗୁରୁତ୍ୱପୂର୍ଣ୍ଣ ଘଟଣା ହୋଇଥିବା ବେଳେ ସାରା ଦେଶରେ ଘଡ଼ିଆଳ ସଂଖ୍ୟା କମି କମି ଯାଉଥିବାରୁ ସାତକୋଶିଆ ମହାନଦୀ ଗଣ୍ଡ ଘଡ଼ିଆଳ ପ୍ରଜନନ ପାଇଁ ଉପଯୁକ୍ତ ପରିବେଶ ବୋଲି ପ୍ରମାଣିତ ହୋଇଛି ।
ମହାନଦୀ ଗଣ୍ଡରେ ପ୍ରାକୃତିକ ପରିବେଶରେ ୨୮ଟି ଘଡ଼ିଆଳ ଛୁଆ ଜନ୍ମ ହେବା ଘଟଣାକୁ ଏକ ଶୁଭ ସଙ୍କେତ ଭାବେ ଦେଖାଯାଉଛି । କିଛି ଦିନ ତଳେ ବନ କର୍ମଚାରୀମାନେ ଗଣ୍ଡରେ ପାଟ୍ରୋଲିଂ କରୁଥିବା ବେଳେ ମା' ଘଡ଼ିଆଳ ପିଠିରେ ଛୁଆମାନେ ବସିଥିବା ଦେଖିବାକୁ ପାଇଥିଲେ । ସେବେଠାରୁ ମା' ସହ ଛୁଆଗୁଡିକ ଗୋଟିଏ ଜାଗାରେ ରହିଛନ୍ତି । ନଦୀ ବାଲିରେ କିଛି ସମୟ ଖରା ଖାଇବା ପରେ ପୁଣି ମା' ପାଖକୁ ଆସୁଛନ୍ତି । ମା' ଘଡ଼ିଆଳ ନିଜ ଛୁଆମାନଙ୍କୁ ଜଗି ରହିଥିବା ଦେଖାଯାଉଛି । ବନ ବିଭାଗର କର୍ମଚାରୀମାନେ ମଧ୍ୟ ସେମାନଙ୍କୁ ସୁରକ୍ଷା ଦେବାକୁ ଦିନ ରାତି ଜଗି ରହିଛନ୍ତି ।
ଘଡ଼ିଆଳ କୁମ୍ଭୀର ଏକ ବିଲୁପ୍ତ ପ୍ରଜାତିର ପ୍ରାଣୀ । ଏହି ପ୍ରଜାତିର କୁମ୍ଭୀର ଭାରତର ଚମ୍ବଲ, ଗଣ୍ଡକ ଓ ଓଡ଼ିଶାର ମହାନଦୀରେ ହିଁ ଦେଖାଯାଆନ୍ତି । ଏହି ପ୍ରଜାତିର ପ୍ରାଣୀଙ୍କ ସଂରକ୍ଷଣ ପାଇଁ ଦୀର୍ଘ ବର୍ଷ ହେଲା ବିଭିନ୍ନ ପ୍ରକାର ଉଦ୍ୟମ କରାଯାଉଛି । ସାତକୋଶିଆରେ ୧୯୭୫ରେ ଘଡ଼ିଆଳ ପ୍ରଜନନ ଓ ସଂରକ୍ଷଣ ପ୍ରକଳ୍ପ ସ୍ଥାପନ କରାଯାଇଥିଲା । ସେତେବେଳେ ସୁଦୂର ନେପାଳରୁ ଘଡ଼ିଆଳ ଅଣ୍ଡା ଅଣାଯାଇ ଏଠାରେ କୃତ୍ରିମ ଉପାୟରେ ପ୍ରଜନନ କରି ଘଡ଼ିଆଳ ମହାନଦୀ ଗଣ୍ଡରେ ଛଡ଼ାଯାଉଥିଲା । ୧୯୭୫ରୁ ୧୯୮୭ ଭିତରେ ସାତକୋଶିଆ ଗଣ୍ଡରେ ପ୍ରାୟ ୮୦୦ ଘଡ଼ିଆଳ ଛଡ଼ା ଯାଇଥିଲା । ଏବେ ସେମାନେ କୁଆଡ଼େ ଗଲେ ତା'ର କୌଣସି ହିସାବ ନାହିଁ । ସଂରକ୍ଷଣ ଅଭାବରୁ ସବୁ ମରି ହଜି ଗଲେ ।
ନଦୀ ବାଲିରେ କିଛି ସମୟ ଖରା ଖାଇବା ପରେ ଛୁଆଗୁଡ଼ିକ ମା' ପାଖକୁ ଫେରି ଆସୁଛନ୍ତି ।
ବର୍ଷ ବର୍ଷ ଧରି ଅନେକ ପ୍ରଚେଷ୍ଟା ପରେ ମଧ୍ୟ ଘଡ଼ିଆଳ ବଂଶ ବୃଦ୍ଧି କରାଯାଇ ପାରୁ ନ ଥିଲା । ଶେଷରେ ୨୦୨୦ରେ ସାତକୋଶିଆ ଗଣ୍ଡକୁ ଘଡ଼ିଆଳ ସଂରକ୍ଷଣ କେନ୍ଦ୍ର କରିବାକୁ ନିଷ୍ପତ୍ତି ନିଆଯାଇଥିଲା ଓ ସେଥି ପାଇଁ ନନ୍ଦନକାନନ କର୍ତ୍ତୃପକ୍ଷ ଓ ସାତକୋଶିଆ କର୍ତ୍ତୃପକ୍ଷଙ୍କ ମଧ୍ୟରେ ଏକ ବୁଝାମଣା ହୋଇଥିଲା । ପ୍ରାଥମିକ ପର୍ଯ୍ୟାୟରେ ପାଞ୍ଚଟି ଓ ପରେ ଆଉ ଛଅଟି ଘଡ଼ିଆଳ କୁମ୍ଭୀର ଗଣ୍ଡରେ ଛଡା ଯାଇଥିଲା । ସେହି ଘଡ଼ିଆଳଗୁଡିକ ଏବେ ଗଣ୍ଡରେ ଅଛନ୍ତି । କିନ୍ତୁ ସବୁଠାରୁ ଆଶ୍ଚର୍ଯ୍ୟର କଥା ଯେ ଗଣ୍ଡରେ ଥିବା ଏକ ବହୁ ବୟସ୍କ ଘଡ଼ିଆଳ ଛୁଆ ଦେଇଛି ।
ଏହି ଘଡ଼ିଆଳ ଛୁଆମାନଙ୍କର ସୁରକ୍ଷା ଏବେ ବନ ବିଭାଗ ପାଇଁ ଏକ ଚାଲେଞ୍ଜ ହୋଇଛି କାରଣ ନଦୀର ଗଣ୍ଡରେ ବହୁ ସଂଖ୍ୟାରେ ମଗର କୁମ୍ଭୀର ଅଛନ୍ତି। ସେମାନେ ଘଡ଼ିଆଳ ଛୁଆଙ୍କୁ ମାରି ଦେଇ ପାରନ୍ତି । ଏହା ଛଡ଼ା ଶତାଧିକ ମତ୍ସ୍ୟଜୀବୀ ପ୍ରତି ଦିନ ଗଣ୍ଡରେ ଜାଲ ପକାଇ ମାଛ ମାରୁଥିବାରୁ ସେମାନଙ୍କ ଜାଲରେ ଘଡ଼ିଆଳ ଛୁଆ ପଡ଼ି ମରିବା ଆଶଙ୍କା ରହିଛି ବୋଲି କହିଛନ୍ତି ପରିବେଶ ପ୍ରେମୀ ଓ ବଣ୍ୟଜନ୍ତୁ ପ୍ରେମୀମାନେ ।
"ଏତେ ବର୍ଷ ବ୍ୟବଧାନରେ ଘଡ଼ିଆଳ ଛୁଆ ଜନ୍ମ ହେବା ଏକ ବହୁତ ଭଲ କଥା । ଆମେ ଏହାକୁ ନେଇ ଭାରି ଉତ୍ସାହିତ । କିନ୍ତୁ ସେମାନଙ୍କ ସୁରକ୍ଷା ବନ ବିଭାଗ ପାଇଁ ଚାଲେଞ୍ଜ କାରଣ ସେଠାରେ ମତ୍ସ୍ୟଜୀବୀମାନେ ଜାଲ ପକାଇ ମାଛ ଧରୁଛନ୍ତି ଓ ବଡ଼ ବଡ଼ ମଗର ବି ଅଛନ୍ତି । ସେମାନେ ଘଡ଼ିଆଳ ଛୁଆଙ୍କ ପାଇଁ ବିପଦ ସୃଷ୍ଟି କରିପାରନ୍ତି । ତେଣୁ ସେମାନଙ୍କ ସୁରକ୍ଷା କିଭଳି ସଫଳତାର ସହ ହୋଇପାରିବ ସେଥି ପାଇଁ ବ୍ୟାପକ ବ୍ୟବସ୍ଥା ସହ ବିଶେଷଜ୍ଞମାନଙ୍କୁ ନିୟୋଜିତ କରାଯିବାର ଆବଶ୍ୟକତା ରହିଛି," କହିଛନ୍ତି ପ୍ରକୃତି, ପରିବେଶ ଓ ବନ୍ୟ ପ୍ରାଣୀ ସୁରକ୍ଷା ସମିତିର ସମ୍ପାଦକ ପ୍ରସନ୍ନ ବେହେରା ।
ପରିବେଶ ଓ ବଣ୍ୟଜନ୍ତୁ ପ୍ରେମୀ ଅଶୋକ ଶତପଥୀ କହିଛନ୍ତି ଯେ ସାତକୋଶିଆ ଗଣ୍ଡରେ ପ୍ରାକୃତିକ ପରିବେଶରେ ଘଡ଼ିଆଳ ବଂଶ ବୃଦ୍ଧିକୁ ସୁନିଶ୍ଚିତ ଓ ସୁରକ୍ଷିତ କରିବା ପାଇଁ ସ୍ଥାନୀୟ ବାସିନ୍ଦାଙ୍କ ସହଯୋଗ ଆବଶ୍ୟକ । "ଘଡ଼ିଆଳ କୁମ୍ଭୀର ଏକ ବିରଳ ପ୍ରଜାତିର ପ୍ରାଣୀ । ଧୀରେ ଧୀରେ ସେମାନଙ୍କ ସଂଖ୍ୟା କମି କମି ଯାଉଥିବାରୁ ଆଜିର ପରିସ୍ଥିତିରେ ମହାନଦୀ ସାତକୋଶିଆ ଗଣ୍ଡରେ ପ୍ରାକୃତିକ ପରିବେଶରେ ସେମାନେ ଛୁଆ ଜନ୍ମ କରିବା କେବଳ ଓଡି଼ଶାରେ ନୁହେଁ ସାରା ଭାରତରେ ଏକ ଶୁଭ ସଙ୍କେତ," ସେ କହିଛନ୍ତି ।
"ଘଡ଼ିଆଳ ଛୁଆମାନେ ଥିବା ସ୍ଥାନକୁ ଆମେ ନିଷିଦ୍ଧାଞ୍ଚଳ ଘୋଷଣା କରିଛୁ । ସେଠାରେ ଆମ କର୍ମଚାରୀମାନେ ସବୁ ବେଳେ ଜଗି ରହିଛନ୍ତି । ଅତ୍ୟାଧୁନିକ କ୍ୟାମେରା ଲଗାଯାଇ ଘଡ଼ିଆଳ ଛୁଆମାନଙ୍କ ଗତିବିଧି ଦେଖା ଯାଉଛି । ଆମେ ସମ୍ପୂର୍ଣ ସୁରକ୍ଷା ଯୋଗାଇ ଦେଇଛୁ," କହିଛନ୍ତି ସାତକୋଶିଆ ଏ.ସି.ଏଫ୍. ଶୁଭେନ୍ଦୁ ବେହେରା ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
